b'\n_START_ARTICLE_\nOtto J. S. Ehrstr\xc3\xb6m\n_START_PARAGRAPH_\nOtto Jarl Sigurd Ehrstr\xc3\xb6m (20. marraskuuta 1891 Helsinki \xe2\x80\x93 8. lokakuuta 1978 Lohja) oli suomalainen s\xc3\xa4velt\xc3\xa4j\xc3\xa4 ja musiikkikirjailija.\n_START_SECTION_\nHenkil\xc3\xb6historia\n_START_PARAGRAPH_\nEhrstr\xc3\xb6min isois\xc3\xa4 oli Fredrik August Ehrstr\xc3\xb6m. H\xc3\xa4nen vanhempansa olivat kaupungininsin\xc3\xb6\xc3\xb6ri Fredrik Otto Ehrstr\xc3\xb6m ja Aline Backman ja puoliso vuodesta 1917 Alice (Lisa) Enckell. Diplomiekonomi, toimittaja Inger Ehrstr\xc3\xb6m oli heid\xc3\xa4n tytt\xc3\xa4rens\xc3\xa4. Tultuaan ylioppilaaksi 1911 Ehrstr\xc3\xb6m opiskeli musiikkia Pietarissa vuosina 1912\xe2\x80\x931916 ja Berliiniss\xc3\xa4 vuosina 1920\xe2\x80\x931921. H\xc3\xa4n oli vuosina 1921\xe2\x80\x931924 Musiikki-Fazerin piano-osaston johtaja ja vuosina 1929\xe2\x80\x931965 Hufvudstadsbladetin musiikkiarvostelija. Yleisradion sinfoniakonserttien selostajana Ehrstr\xc3\xb6m toimi 1929\xe2\x80\x931932 ja sis\xc3\xa4ministeri\xc3\xb6n palveluksessa h\xc3\xa4n ty\xc3\xb6skenteli 1940\xe2\x80\x931945. S\xc3\xa4vellyskonsertin Ehrstr\xc3\xb6m piti 1933. H\xc3\xa4n esiintyi orkesterinjohtajana, l\xc3\xa4hinn\xc3\xa4 omille s\xc3\xa4vellyksilleen. Ehrstr\xc3\xb6m kirjoitti my\xc3\xb6s musiikkipakinoita, muun muassa Hufvudstadsbladetiin.'